**Zovoji** (*Procellaridae*) su porodica morskih ptica iz reda cjevonosnica *(Procellariiformes)*. U ovu porodicu svrstava se 79 vrsta podijeljenih (trenutno) u 14 rodova. Ova vrstama brojna porodica obuhvaća srednje velike pučinske ptice rasprostranjene svim oceanima, no ipak pretežno oceanima južne polutke. Prilagođene su hladnim klimatskim područjima, a u suptropska područja dolaze samo tamo, gdje dopiru hladne morske struje. To je prostorno najveće područje pojavnosti među svim porodicama ptica. Najjužnije živi bijeli pomorčić (*Pagodroma nivea*) koji se gnijezdi na Antarktiku, dok najsjevernije živi burnjak (*Fulmarus glacialis*).

Obilježja
---------

Kao kod svih cjevonosica, i vrste ove porodice imaju cjevaste završetke nosa kroz koje mogu izbacivati morsku sol i uljnatu želučanu tekućinu. Kljun im je dug i na vrhu svinut s kukastim završetkom i oštrim rubovima kako bi lakše u njemu zadržali klizavu lovinu, najčešće ribu.

Vrste se veličinom prilično razlikuju. Najmanja vrsta, *Puffinus assimilis* duga je tek 25 cm, raspon krila mu je oko 60 cm, a srednja težina mu je 170 gr. Većina drugih vrsta neznatno su veće. Iznimka je samo veliki burnjak koji potsjeća na male albatrose. Može biti dug 1 metar s rasponom krila od 2 metra a može doseći težinu od 5 kg.

Boja perja je bijela, s dodatkom smeđih ili crnih područja, dok je samo par vrsta jednobojno tamno. Većina vrsta ima trbušni dio svijetal, a godnji dio tijela im je tamno obojen. Sve vrste su neugledne i tako slične jedna drugoj, da ih je u prirodi teško razlikovati. Nema vidljivog spolnog dimorfizma, osim nešto sitnije građe ženki, a kod mnogih vrsta mužjak i ženka se različito glasaju.

Sve vrste su izvrsni letači, no svaka vrsta ima drugačiji stil letenja. Noge su im slabe i smještene su daleko unatrag na tijelu. Nisu pogodne za hodanje, tako da se sve vrste na kopnu naslanjaju na prsa i moraju si pomagati i krilima.

Način života
------------

Osim u vrijeme parenja, ove ptice provode čitav život na otvorenim morima i mogu se prilagoditi i najlošijim vremenskim prilikama. Isključivi su mesojedi. Hrane se uglavnom manjim ribama i morskim beskralješnjacima kao što su sipe, loveći ih plitko ispod morske površine. Samo neke vrste hrane se zooplanktonom, dok neke vrste jedu i strvinu, kao što su uginuli kitovi ili druge morske životinje koje plutaju površinom. Populacije ovih vrsta snažno su narasle s porastom ribolova.

Zovoji prate ribarski brod
Zovoji se, kao i sve porodice i vrste ovog reda, uglavnom gnijezde u velikim kolonijama na visokim i vrlo strmim liticama u blizini obale. Polažu samo jedno jaje bijele boje, koje je neuobičajeno veliko u odnosu na veličinu ptice. Na jajima leže između 40 i 60 dana. Kod manjih vrsta mladunci polijeću 45 do 55 dana nakon valjenja, dok to vrijeme vezanosti mladunca uz gnijezdo kod većih vrsta može trajati 100 do 135 dana.

Sistematika
-----------

### Vanjska sistematika

Zovoji su porodica u redu cjevonosica. Ovdje su one sestrinska grupa s burnicama (Pelecanoides), a obje zajedno su sestrinska grupa s albatrosima (Diomedeidae).

### Suvremena unutrašnja sistematika

U novije vrijeme razne studije istražuju stvarnu srodnost vrsta unutar pojedinih potporodica na koje se porodica dijeli, i da li odgovaraju stvarnim taksama. Najvažnije takve studije proveli su Nunn i Stanley kao i Bretagnolle i drugi došavši do gotovo jednakih rezultata.

Ove studije su pokazale, da je samo potporodica Fulmarinae doista monofilna, dok to s ostalim potporodicama nije slučaj. To znači, da ostale potporodice imaju, manje-više samo formalnu, ne i taksonomsku vrijednost.

Prema ovim istraživanjima, kladogram rodova je slijedeći:

```
**Zovoji** (Procellariidae)
 |
 |-- N.N.
 |    |-- Fulmarinae
 |    |    |-- *Pagodroma*
 |    |    `--+-- *Thalassoica*
 |    |       `--+-- *Daption*
 |    |          `--+-- *Fulmarus*
 |    |             `-- *Macronectes*
 |    `-- N.N.
 |         |-- N.N.
 |         |    |--+-- *Halobaena*
 |         |    |  `-- *Pachyptila*
 |         |    `-- N.N.
 |         |         |-- *Procellaria*
 |         |         `-- *Bulweria*
 |         `-- N.N.
 |              |-- *Puffinus* i *Calonectris*
 |              |-- *Pseudobulweria*
 |              `-- *Lugensa*
 |
 `-- *Pterodroma*
```

Neke vrste
----------

* Bulweria bulwerii
* Calonectris diomedea - Veliki zovoj
* Daption capense
* Fulmarus glacialis
* Fulmarus glacialoides
* Macronectes giganteus
* Pachyptila turtur
* Procellaria cinerea
* Pterodroma hasitata
* Pterodroma hypoleuca
* Pterodroma macroptera
* Puffinus bulleri
* Puffinus carneipes
* Puffinus gavia
* Puffinus gravis
* Puffinus griseus
* Puffinus lherminieri
* Puffinus nativitatis
* Puffinus pacificus
* Puffinus puffinus - Mali zovoj
	+ Puffinus yelkouan - Gregula
* Puffinus tenuirostris

Izvori
------

1. 1 2  Životinje, velika ilustrirana enciklopedija, Mozaik knjiga, Zagreb 2005. ISBN 953-196-088-7
2. ↑  Christopher Perrins (Hrsg.): *Die BLV-Enzyklopädie Vögel der Welt.* BLV, München 2004, ISBN 3-405-16682-9, S. 71
3. 1 2  Gary Nunn, Scott Stanley: *Body size effects and rates of cytochrome b evolution in tube-nosed seabirds.* In: *Molecular Biology and Evolution.* Nr. 15, 1998, S. 1360–1371
4. ↑  V. Bretagnolle, C. Attié, E. Pasquet: *Cytochrome-B evidence for validity and phylogenetic relationships of Pseudobulweria and Bulweria (Procellariidae).* In: *The Auk.* Nr. 115, 1998, S. 188–195

Ostali projekti
---------------

|  |  |
| --- | --- |
|  | U Wikimedijinoj ostavi ima još materijala vezanih za: **Zovoji** |
|  | Wikivrste imaju podatke o: **Zovoji** |